PRESSENEKT: Det er vanskelig å få Nobelkonsertaktuelle Morrissey til å utdype sine meninger, ettersom han sjelden gir intervjuer. Nå dropper han også den tradisjonelle pressekonferansen i forbindelse med Nobelkonserten til uka. Foto: Afp

Morrissey nekter å delta på pressekonferanse

Den tradisjonelle pressekonferansen i forbindelse med Nobelkonserten samler alle stjernene ved ett bord. Det blåser Morrissey i.

Oppdatert 9. desember 2013

Artikkelen er over seks år gammel

Den omstridte britens forklaring er, ifølge arrangørene, at Morrissey ikke gjør pressekonferanser.

Han skal opptre under Nobelkonserten kommende onsdag sammen med stjernenavn som Mary J. Blige, Jake Bugg, James Blunt, Timbuktu, Zara Larsson og norske Envy.

Alle disse vil være til stede under pressekonferansen.

Hollywood-essene Clare Danes og Aaron Eckhart, som er Nobelkonsertens verter, deltar selvfølgelig også. Men altså ikke Morrissey.

Ifølge Eyeworks Dinamo som produserer Nobelkonserten for NRK, har det skjedd også tidligere at trekkplastrene ikke har bidratt på pressekonferansen av ulike årsaker, deriblant Kylie Minogue og Sir Paul McCartney.

Sistnevnte imponerte uansett bare ved å komme i 2001, bare to uker etter at vennen og kollegaen fra The Beatles, George Harrison, gikk bort.

Den tidligere The Smiths-helten Morrissey er bare den siste i en lang rekke kontroversielle bookinger som Nobelkonserten har gjort til den årlige musikalske feiringen av Nobels Fredspris.

Fra før har blant andre Sinead O'Connor, Toby Keith og Seal bidratt til hete diskusjoner på grunn av tidligere standpunkter og handlinger.

I Morrisseys tilfelle er det spesielt hans uttalelser etter 22. juli-tragedien for to og et halvt år siden som gjør at mange nordmenn protesterer skarpt mot hans deltakelse på Nobelkonserten til uka.

Få dager etter udåden på Utøya og i Regjeringskvartalet sa Morrissey dette fra en polsk konsertscene:

- Vi lever alle i en morderisk verden, slik begivenheten i Norge har vist, med sine 77 døde. Men det er ingenting sammenlignet med hva som skjer på McDonald's og Kentucky Fried Chicken hver dag.

Morrissey har senere ikke beklaget uttalelsen, snarere utdypet den.

- Hvis du virkelig ble sjokkert av drapene i Norge, da følger det naturligvis med at du blir sjokkert når ethvert uskyldig levende vesen blir drept. Du kan ikke ignorere dyrs lidelser bare fordi dyr ikke er som oss, sa han til Pitchfork senere.

Nå blir det imidlertid ingen mulighet for norsk presse å høre en videre utdyping av temaet.

Blant mange andre rabulistiske og langt fra fredfulle utfall har Morrissey også uttrykt sitt hat overfor det engelske kongehuset.

Neste uke står han ansikt til ansikt med dette kongehusets norske slektninger.

Publisert: 08.12.13 kl. 21:41 Oppdatert: 09.12.13 kl. 01:37